Z.Orucov. Hörmətli cənab Sədr, hörmətli millət vəkilləri! Mən həmkarlarıma bir tarixi xatırlatmaq istəyirəm. 2002-ci il 17 avqust tarixində ulu öndərin fərmanı ilə Silahlı Qüvvələrə Yardım Fondu təsis edildi. Heç şübhəsiz ki, o dövrdə bu, cəmiyyət tərəfindən də yüksək səviyyədə qarşılandı. Çünki bu, bütövlükdə götürüldükdə Azərbaycan dövlətinin ordu quruculuğuna münasibəti ilə yanaşı, millətimizin hər bir nəfərinin bu prosesə töhfə verməsini təmin edəcəkdi. Bu fondda, bildiyim qədər, cəmi 4,5 milyona yaxın bir vəsait toplanıb. Heç şübhəsiz ki, bu, bütövlükdə bizim millətin gü-cünü, iqtisadi imkanlarını özündə ifadə eləyən bir vəsait deyil. Biz bunu real hərbi dilə çevirsək, bu, təxminən 4 tank edəcək ki, bu vəsaitlə nə qədər güclü təhlükəsizlik sistemi yaradılması da özü-özlüyündə aydın olur.